9. FISCALITATE

1. 31977 L 0388: A şasea Directivă a Consiliului 77/388/CEE din 17 mai 1977 privind armonizarea legislaţiilor statelor membre referitoare la impozitul pe cifra de afaceri - sistemul comun privind taxa pe valoarea adăugată: bază unitară de evaluare (JO L 145, 13.6.1977, p. 1), modificată ultima dată de:

- 32002 L 0038: Directiva Consiliului 2002/38/CE din 7.5.2002 (JO L 128, 15.5.2002, p. 41).

(a) Prin derogare de la articolul 12 alineatul (3) litera (a) din Directiva 77/388/CEE, Polonia poate (i) să aplice o scutire cu rambursarea impozitului plătit în etapa precedentă pentru furnizarea anumitor cărţi şi periodice de specialitate, până la 31 decembrie 2007, şi (ii) să menţină o rată redusă a taxei pe valoarea adăugată de minim 7% pentru furnizarea serviciilor de tip restaurant până la 31 decembrie 2007 sau până la sfârşitul perioadei de tranziţie menţionate în articolul 28 litera l din directivă, dacă această dată este mai apropiată.

(b) Prin derogare de la articolul 12 alineatul (3) litera (a) din Directiva 77/388/EEC, Polonia poate să menţină (i) un nivel redus al taxei pe valoarea adăugată de cel puţin 3% pentru produse alimentare (inclusiv băuturi, dar exceptând băuturile alcoolice) pentru consum uman şi animalier; animale vii, seminţe, plante şi ingrediente destinate în mod normal preparării de produse alimentare; produse folosite în mod normal pentru a suplimenta sau substitui alimente; şi pentru furnizarea de mărfuri şi servicii destinate în general utilizării în producţia agricolă, dar exceptând bunurile de capital cum ar fi utilajele sau clădirile, menţionate la punctele 1-10 din anexa H la Directivă, până la 30 aprilie 2008, şi (ii) un nivel redus la taxei pe valoarea adăugată de cel puţin 7% pentru furnizarea de servicii, care nu sunt prevăzute într-un program social, pentru construirea, renovarea şi modificarea locuinţelor, exceptând materialele de construcţii, şi pentru dotarea, înainte de prima ocupare, a clădirilor de locuinţe sau a unor părţi din clădirile de locuinţe menţionate în articolul 4 alineatul (3) litera (a) din directivă până la 31 decembrie 2007.

(c) În vederea aplicării articolului 28 alineatul (3) litera (b) din Directiva 77/388/CEE, Polonia poate menţine scutirea de taxa pe valoarea adăugată pentru transportul internaţional de pasageri, menţionată la punctul 17 din anexa F la directivă, până la îndeplinirea condiţiei stabilite în articolul 28 alineatul (4) din directivă sau pe perioada în care aceeaşi scutire se aplică de oricare dintre actualele state membre, dacă această dată este mai apropiată.

2. 31992 L 0079: Directiva Consiliului 92/79/CEE din 19 octombrie 1992 privind apropierea taxelor pe ţigări (JO L 316, 31.10.1992, p. 8), modificată ultima dată de:

- 32002 L 0010: Directiva Consiliului 2002/10/CE din 12.2.2002 (JO L 46, 16.2.2002, p. 26).

Prin derogare de la articolul 2 alineatul (1) din Directiva 92/79/CEE, Polonia poate amâna aplicarea accizei minime globale la preţul de desfacere cu amănuntul (toate taxele incluse) al ţigărilor din categoria de preţ cea mai cerută pe piaţă până la 31 decembrie 2008, cu condiţia ca în această perioadă Polonia să-şi ajusteze în mod progresiv accizele în sensul atingerii accizei minime globale prevăzute de directivă.

Fără să aducă atingere articolului 8 din Directiva Consiliului 92/12/CEE privind regimul general al produselor supuse accizelor şi privind deţinerea, circulaţia şi monitorizarea acestor produse [25], şi informând în prealabil Comisia, statele membre pot să menţină, pe perioada în care se aplică derogarea de mai sus, aceleaşi limite cantitative pentru ţigările susceptibile să intre pe teritoriul lor din Polonia fără plata altor accize decât cele aplicate importurilor din ţări terţe. Statele membre care utilizează această posibilitate pot efectua verificările necesare cu condiţia ca acestea să nu afecteze buna funcţionare a pieţei interne.

3. 31992 L 0081: Directiva Consiliului 92/81/CEE din 19 octombrie 1992 privind armonizarea structurilor accizelor la uleiurile minerale (JO L 316, 31.10.1992, p. 12), modificată ultima dată de:

- 31994 L 0074: Directiva Consiliului 94/74/CE din 22.12.1994 (JO L 365, 31.12.1994, p. 46).

Fără să aducă atingere unei decizii oficiale care urmează să fie adoptată conform procedurii stabilite în articolul 8 alineatul (4) din Directiva 92/81/CEE, sau unei evaluări a acestei măsuri în temeiul articolului 87 din Tratatul CE, Polonia poate menţine o rată redusă a accizelor la benzina fabricată cu alcool anhidros, uleiul de benzină cu un conţinut de sulf scăzut şi la benzina care conţine etil butil alcool eter până la un an de la data aderării.

[25] JO L 76, 23.3.1992, p. 1. Directivă modificată ultima dată de Directiva 2000/47/CE (JO L 193, 29.7.2000, p. 73).

--------------------------------------------------